
	ΛΟΓΟΤΕΧΝΙΑ ΚΑΙ ΖΩΓΡΑΦΙΚΗ

Προς μια ερμηνεία της Διακαλλιτεχνικής (ανα)παράστασης

του Δημήτρη Αγγελάτου
στο Σπίτι της Κύπρου

Την Τρίτη 15 Οκτωβρίου 2019 και ώρα 19:00 θα πραγματοποιηθεί, στο Σπίτι της Κύπρου (Ξενοφώντος 2Α  Σύνταγμα), η παρουσίαση του βιβλίου «ΛΟΓΟΤΕΧΝΙΑ ΚΑΙ ΖΩΓΡΑΦΙΚΗ. Προς μια ερμηνεία της Διακαλλιτεχνικής (ανα)παράστασης» του Δημήτρη Αγγελάτου που κυκλοφορεί  από τις Εκδόσεις Gutenberg.
Για το βιβλίο θα μιλήσουν, ο Γιώργος Αριστηνός, συγγραφέας, η Βασιλική Κανελλιάδου, δρ Ιστορίας της Τέχνης (Τμήμα Ισπανικής Γλώσσας και Πολιτισμού ΕΑΠ) και ο Κώστας Σιαφάκας, ζωγράφος-συγγραφέας (Ανώτατη Σχολή Καλών Τεχνών.
Το βιβλίο διερευνά με πρωτότυπο τρόπο πώς η λογοτεχνία και η ζωγραφική συναντώνται με βάση τις διάφορες θεωρητικές και καλλιτεχνικές πρακτικές οι οποίες νοηματοδοτούν, αφενός, την ανθρώπινη εμπειρία του χρόνου και, αφετέρου, τις διεργασίες καλλιτεχνικής μορφοποίησης. Το ερμηνευτικό αυτό εγχείρημα επικεντρώνεται στην κατηγορία της (ανα)παράστασης, μέσα από την ανάλυση τεσσάρων παραδειγμάτων που μετατονίζονται στη δυτική πολιτισμική σκηνή από την αρχαιότητα μέχρι σήμερα: το παράδειγμα της ομοιότητας, της μίμησης, του απολύτου και της παροντικότητας.

Ο Δημήτρης Αγγελάτος είναι πτυχιούχος του Πανεπιστημίου Αθηνών και διδάκτωρ του Πανεπιστημίου της Σορβόνης-PARIS IV. Δίδαξε Νεοελληνική Φιλολογία, Συγκριτική Φιλολογία και Θεωρία της Λογοτεχνίας στα Πανεπιστήμια Κρήτης και Κύπρου. Από το 2009 είναι Καθηγητής Νεοελληνικής Φιλολογίας και Θεωρίας της Λογοτεχνίας στο Τμήμα Φιλολογίας του Πανεπιστημίου Αθηνών. Έχει δημοσιεύσει μονογραφίες για τη θεωρία των λογοτεχνικών ειδών, για το έργο του Διονύσιου Σολωμού, για την πεζογραφία του 19ου αιώνα, για τη νεοελληνική κριτική, για το έργο του Κ. Γ. Καρυωτάκη και για τη νεότερη πεζογραφία, όπως και την Άλφα Βήτα του Νεοελληνιστή (οδηγός για το εισαγωγικό μάθημα στην επιστήμη της Νεοελληνικής Φιλολογίας). Μελέτες του επί ζητημάτων Νεοελληνικής και Συγκριτικής Φιλολογίας, Κριτικής και Θεωρίας της Λογοτεχνίας έχουν δημοσιευτεί σε σύμμεικτους τόμους (Αφιερώματα και Πρακτικά επιστημονικών συνεδρίων) και περιοδικά.

